– Svih ovih dana smo slušali, gledali, čitali teške optužbe i objede na račun gospodina Crnoje. Smatrali smo da tom problemu trebamo pristupiti vrlo, vrlo ozbiljno, proučili smo sve to skupa, zatražili mišljenja eksperata i Crnoja je dokazao da su sve to bile laži i obmane, jedna klasična haranga koja nije bila potrebna – komentirao je ostavku ministra branitelja Mije Crnoje šef HDZ-a i prvi potpredsjednik Vlade Tomislav Karamarko te dodao kako zasad ne može i ne želi reći tko će biti novi ministar branitelja.

Na pitanje zašto su se tri najvažnija čovjeka u Vladi bavila utvrđivanjem krivnje Crnoje, Karamarko je pitao čiji bi to bio posao.

– Da to nismo mi radili kao najodgovorniji ljudi u Vladi, rekli bi nam zašto to ne radimo. mislim da griješite i morate prihvatiti naše pravo da budemo upoznati. Na osnovu svega ovoga što smo pročitali, nikakav sud ne može govoriti o njegovoj krivnji jer krivnja ne postoji – pojašnjava Karamarko. Slaže li se s tvrdnjom Mosta da je u cijelom slučaju ipak postojala moralna i politička odgovornost, pitaju ga novinari.

– Vrlo je relativan taj pojam, ja ovdje imam papir koji govori o nekrivnji gospodina Crnoje i tu ću se ja zaustaviti. Hoću reći da je bilo svakakvih tumačenja, svakakvih verzija, jedan progon koji doista nije bio potreban. Ja bih vas podsjetio još jednom da smo mi imali Domovinski rat, neke mlade ljude koji su se borili za obranu Hrvatske, a jedan od njih je bio i gospodin Crnoja. Doista ima častan, borbeni ratni put kao hrvatski policajac specijalac i ja se na to referiram. Čovjek koji zna puno o problemima braniteljima, nije se smjelo dopustiti ovo što se dogodilo – tvrdi Karamarko.

– Zašto je dao ostavku, mislim da vam je to objasnio. Mislim da kao častan čovjek ne može više to trpjeti, on je htio u ova dva dana sa svima nama dokazati da on ništa nezakonito nije počinio i da nema nikakvu kaznenu odgovornost i nakon toga kao častan čovjek odlučio je reći - ja sad idem. Ja idem čista čela – nastavlja Karamarko. Demantira da je Most radio pritisak da Crnoja mora otići iz Vlade.

– Ne, ne, ne, ne, ne. Bilo je nekoliko tu scenarija, ali svakako ne pritisaka iz Mosta – odgovara Karamarko. Ne želi govoriti o tome bi li bio smijenjen da nije podnio ostavku.

– To je sistem što bi bilo kad bi bilo, o tome vam ne mogu ništa reći on je dao ostavku, premijer ju je prihvati, ja na kraju svega kažem, to je čovjek koji je ponosno izašao iz ove zgrade – tvrdi on. Demantira i napise da je cijeli slučaj izazvao probleme u HDZ-u.

– Ne, ne. Pustimo medijske napise, jako cijenim vaš posao i rad, volim čitati, slušati vaše uratke, no ima nekad stvari koje doista dezinformiraju ljude i to nije dobro. O stanju u HDZ-u i intervencijama u HDZ-u, pustite te priče, tu su unutarstranački izbori na proljeće pa je to valjda u funkciji toga. Ali nije vrijeme, tu smo pred zgradom Vlade, da pričamo o strankama – pojasnio je šef HDZ-a. Kaže da će se vrlo brzo znati tko je novi ministar, jer problemi branitelja postoje, nagomilani su i treba raditi.

Novinare zanima je li se konzultiralo i branitelje iz Savske.

– U kojem smislu, mi slušamo sve branitelje, znamo što i kako misle, a gospodin Crnoja je donio svoju odluku – ponavlja Karamarko. Demantira i da će novi ministar biti saborski zastupnik Željko Glasnović, koji je s Karamarkom i Tajnikom HDZ-ovog odbora branitelje Josipom Vidovićem izašao iz Vlade.

– On je saborski zastupnik, komuniciramo s braniteljima. Nemojte mistificirati ova dva dana kao nešto loše, ja sam čitao jučer da se tu nekakva drama događala, a bilo je čak i dobrog raspoloženja - tvrdi Karamarko. Ponovno je demantirao napise da je on na sastanku rekao da će branitelji izazvati rat ako se smijeni Crnoju.

– To je isto jedan od momenata koji meni nije jasan. Jako sam dugo u politici, nije jasno kako netko može plasirati tu ideju, ja to nisam rekao, kako bi mogao potpredsjednik Vlade prijetiti nekakvim neredima, pa o čemu mi pričamo. Osim toga, to ni braniteljima ne pada na pamet. Nemojte podcjenjivati tu populaciju, to je preozbiljna i preodgovorna populacija. Branitelji su odgovorni ljudi i odgovorni domoljubi – zaključio je Karamarko.

>> Crnoja više nije ministar: Premijeru sam podnio ostavku, ne želim biti uteg vladi